En enkelt villaejer på Randersvej ønsker ikke at sælge sit hus til stort projekt med etagebyggeri og 150-200 boliger. Huset risikerer nu at blive omgivet af bygninger i fem-seks etager.

Annonce

AARHUS: Så er planerne om at rydde et helt lille villakvarter ved Randersvej for i stedet at opføre 150-200 boliger i etagebyggeri og rækkehuse med letbanen lige uden for døren rykket nærmere målet. Onsdag behandler byrådet et forslag til lokalplan for projektet, der udover Randersvej er omkranset af Stockholmsgade, Kalmargade og Malmøgade.

Facadeudtrykket mod Randersvej tegner til at blive meget varieret - med forskellige højder, med forskudte bygninger og ikke mindst med en takket række af tage. Illustration fra lokalplanforslaget.

Annonce

I ensom majestæt

Ulrik Poulsen fra Skanderborgfirmaet KAUP har brugt flere år på at indgå købsaftaler med ejerne af de 21 eksisterende villaer. På nær et enkelt hus på Randersvej er det hele på plads. Her ønsker ejeren ikke at sælge, og villaen kan derfor ende med at blive omgivet af etagebyggeri i fem-seks etager. Yderligere en villa - Kalmargade 12 - skal ifølge forslaget til lokalplan bevares, mens fire andre huse, der også i en eller anden grad er bevaringsværdige, må rives ned. En række naboer har i en forudgående offentlig høring blandt andet anket over, at der vil blive bygget for tæt og for højt i det gamle villakvarter.

Annonce

Fra seks etager til rækkehuse

Forslaget til lokalplan lægger op til, at der kan bygges i fem-seks etager mod Randersvej med forskudte facader og et takket udtryk. Derudover fire-fem etager mod Stockholmsgade og Malmøgade. Mod Kalmarvej og villakvarteret der kan der opføres 15 rækkehuse i to plan. Her vil den bevaringsværdige villa komme til at ligge blandt rækkehusene. Mellem karré-bebyggelsen mod Randersvej og rækkehusene mod Kalmargade er det planen, at der kan opføres to mindre etageejendomme i tre etager. Ulrik Poulsen ærgrer sig over, at det ikke er lykkedes at få en købsaftale med ejeren af Randersvej 109. - Men jeg håber da, at vi på et tidspunkt kan blive enige med den sidste villaejer. Og der er jo stadig tid at løbe på. Nu skal forslaget til lokalplan i offentlig høring, og inden vi har en færdig lokalplan og byggetilladelse, går der nok et års tid. Så vi begynder ikke at rive ned det første års tid, siger Ulrik Poulsen.

Det er villakvarteret her ved Randersvej, der med et forslag til lokalplan er ved at blive gjort klar til en forvandling til etageboliger og rækkehuse. Illustration fra lokalplanforslaget.

Annonce

30 almene boliger

Han regner med, at de første boliger kan være færdige om godt et par år, og at resten bliver færdige i etaper over yderligere et par år. - Det er jo et stort projekt. Samlet er planen 150-200 boliger. Vi er ikke begyndt at indrette byggeriet endnu, men jeg vil tro, vi ender et sted i nærheden af 200 boliger. Af dem bliver omkring 30 almene familieboliger, siger Ulrik Poulsen og fortsætter: - Vi har indgået en aftale med Boligkontoret Aarhus, der skal bygge og eje de almene boliger. Det gjorde vi allerede for flere år siden. Det var et oplagt valg, for Boligkontoret Aarhus har i forvejen flere afdelinger lige i nabolaget.

Jeg håber da, at vi på et tidspunkt kan blive enige med den sidste villaejer. Og der er jo stadig tid at løbe på. Nu skal forslaget til lokalplan i offentlig høring, og inden vi har en færdig lokalplan og byggetilladelse, går der nok et års tid. Ulrik Poulsen, projektudvikler

Annonce

Projektudvikling fra bunden

Ulrik Poulsen har arbejdet på projektet siden 2012. - Det hele er købt op på betingelse af, at vi kommer igennem med en lokalplan. Der er 20-21 grundejere, man skal blive enige med, så det har været et langt sejt træk at få styr på det hele. Det er projektudvikling fra bunden, siger han og fortsætter: - Meningen er så, at vi skal have en investor ind, der overtager det hele.